text: Eske er et skridt tættere på en plads på Verdensholdet
  21 februar 2016 kl. 15.19
  158 gymnaster har i denne weekend kæmpet om en plads på DGI’s Verdenshold. Nu er der kun 40 gymnaster tilbage. En af dem er Eske Kiel Rasmussen.
  
  20-årige Eske Kiel Rasmussen fra Grejs ved Vejle er nået langt i konkurrencen om at komme med på DGI’s Verdenshold. Feltet af gymnaster er i løbet af weekenden blevet skåret ned fra 158 til 40. Og Eske Kiel Rasmussen er glad for at være nået så langt.
  - Det har været en stor drøm for mig at blive udtaget til bruttotruppen. Bare at komme så langt her, det er vildt. Det er en stor anerkendelse og det er virkelig en kæmpe drøm, siger Eske Kiel Rasmussen til TV SYD.
  Nu er der ikke andet end en personlig samtale mellem Ekse Kiel Rasmussen og en plads på Verdensholdet. Samtalerne med de 40 gymnaster afholdes i løbet af næste uge. På fredag offentliggøres det endelige hold, som kommer til at bestå af 28 unge gymnaster fra hele landet.
  
  